Long wanem as yumi laik bihainim Jisas?
Skelim dispela 2-pela toktok. Yu tingim – wanem tok bilong dispela 2-pela toktok i tru?
Yumi bihainim Jisas pastaim, na bihain Jisas i ken i lukim pasin bilong yumi long bihainim Em na Em i ken i laikim yumi na kisim bek yumi.
Jisas i mekim wok, na long wok Jisas i bin mekim God i kisim bek yumi, na bihain long God i kisim bek yumi pinis, orait yumi bihainim Jisas.
Bilong dispela 2-pela toktok wanpela tasol i tru – yu gat wanem tingting? Wanem samting i kamap pastaim – yumi bihainim Jisas pastaim na bihain God i ken i kisim bek yumi, o, God i kisim bek yumi pastaim na bihain yumi bihainim Jisas?
Planti lotu i save skulim manmeri olsem, tok namba 1 em i tru. Ol i tok olsem, yumi mas bihainim Jisas pastaim, na bihain Jisas i ken i lukim pasin bilong yumi long bihainim Em na Em i ken i laikim yumi na kisim bek yumi. Tasol, dispela toktok i no tru.
Tok namba 2 em i tru. Jisas i bin mekim wok long diwai kros, na long feitful wok Jisas i bin mekim long diwai kros God i kisim bek yumi, na bihain long dispela samting, orait yumi bihainim Jisas.
Nau yumi bai skelim tok olsem, “Jisas i tok wanem long Pasin Bilong Bihainim Jisas.” Yumi bai skelim dispela tok bikos planti manmeri i kisim rong tingting na ol i bihainim Jisas. Ol i paul na ol i kisim rong tingting long dispela samting, olsem na ol i bihainim Jisas long rong wei.
Harim. Sapos yu paul na yu kisim rong tingting na yu bihainim Jisas long rong wei, orait yu mas klia olsem, yu no bihainim Jisas trutru.
Dispela samting i bikpela samting stret. Olsem na, nau yumi mas lukim Tok bilong God na yumi mas klia long dispela samting. Pastaim yumi bai lukim Rom 1:16-17 wantaim Rom 3:21-26, na bihain liklik yumi bai lukim Jon 14:15.
Na bikpela het tok mi laik tokim yupela i olsem,
God i no kisim bek yumi long stretpela pasin yumi mekim. Nogat. Em i kisim bek yumi long stretpela pasin narapela Man i mekim.
Yumi gat wanpela bikpela bikpela trabel stret long ai bilong God. Na mi tok long wanem samting?
Mi tok long pasin nogut bilong yumi. Yumi no gutpela manmeri. Yumi no stretpela manmeri. Planti taim yumi givim baksait long God. Planti taim yumi mekim tok nogut. Planti taim yumi kisim tingting nogut. Planti taim yumi mekim pasin nogut. Yumi olgeta yumi wankain. Yumi sin manmeri na yumi sot tru long stretpela pasin.
“Olgeta manmeri ol i wankain tasol. Ol i manmeri bilong mekim sin, na ol i kamap sot long glori bilong God.” Rom 3:22-23.
Na dispela em i bikpela trabel long yumi long ai bilong God. Long wanem? God i save kisim bek manmeri i stretpela. Na tu, God i bin tok olsem, “Pe bilong sin em i dai.” Olsem na, yu tingting gut – yumi stap insait long bikpela trabel stret. Long wanem? Yumi no stretpela na pe bilong sin bilong yumi i stap. Na sapos yumi no stretpela na pe bilong sin i stap long yumi, orait hau na bai God i kisim bek yumi?
Planti lotu i save tok olsem, “Yupela mas stretim laip bilong yupela na mekim stretpela pasin na bihain God i ken i orait long yupela na laikim yupela na kisim bek yupela.”
Tasol, ol i tokim yumi long mekim samting yumi no fit long mekim. Husat inap mekim stretpela pasin God i save laikim? Husat inap mekim stretpela pasin long olgeta aua na long olgeta minet na long olgeta sekon long laip bilong yumi? Husat i gat strong inap long dispela?
Tru. Sampela taim yumi save mekim pasin i stret. Tasol wantaim dispela pasin i stret yumi gat planti tingting i no stret na planti toktok i no stret na planti narapela pasin i no stret.
Na sapos nau yu wokim disisen olsem, “Mi bai bihainim Jisas stret i go i go inap long taim mi dai,” orait, yu save, insait long 5 minet samting yu pundaun gen long sampela sin.
Tasol sapos yu inap – yu no inap – tasol sapos yu inap, orait ol sin yu wokim pinis long taim mama i karim yu i kam i kam inap long nau i olsem wanem? Yu save, yumi tuleit pinis long mekim yumi yet i kamap stretpela manmeri na God i kisim bek yumi. Long wanem? Yumi bin wokim planti sin pinis na yumi no stretpela.
Olsem na, mi tok pinis, yumi gat bikpela trabel long ai bilong God. Long wanem? Yumi sot long stretpela pasin na yumi no fit long kamapim stretpela pasin God i save laikim.
God i givim stretpela pasin long yumi.
“Mi no sem long gutnius bilong Krais. Long wanem, dispela gutnius em i strong bilong God bilong kisim bek manmeri i bilipim gutnius. Pastaim gutnius i kamap long ol lain Juda, tasol nau em i kamap long ol lain Jentail tu. Long gutnius stretpela pasin God i givim manmeri em i kamap ples klia. Dispela stretpela pasin God i givim manmeri em i kam long wanpela rot tasol. Na dispela rot em i rot bilong bilipim gutnius. Dispela kain tok i stap pinis long Buk bilong God na i tok, ‘Manmeri i stretpela long rot bilong bilipim God bai i stap laip.’”
Rom 1:16-17.
Aposel Pol i tok, “Long gutnius, stretpela pasin God i givim manmeri em i kamap ples klia.” Pol i no tok olsem, “Long gutnius, stretpela pasin manmeri i mas mekim i kamap ples klia.” Nogat. Em i tok, “Long gutnius, stretpela pasin God i givim manmeri i kamap ples klia.” Dispela samting yumi nidim – stretpela pasin – God i save givim yumi.
Ol sampela lotu i tok olsem, “Long gutnius God i soim yumi gutpela pasin yumi mas mekim na God i ken i kisim bek yumi.” Tasol, God yet i no mekim dispela toktok. Gutnius bilong God em i narapela samting olgeta. Long gutnius bilong God, God i save givim stretpela pasin long yumi.
Jisas i bin mekim stretpela pasin God i laikim.
Yu save, Jisas i bin kam long dispela graun. Na long taim mama i karim Em i kam i kam inap long taim Em i dai, orait Jisas i bihainim olgeta tok bilong Papa bilong Em. Olgeta taim long stat tu pinis long laip bilong Jisas, Jisas i bihainim olgeta tok bilong Papa bilong Em. Long olgeta sekon na minet na aua na de na mun na yia Jisas i bihainim olgeta tok bilong Papa. Insait long hamas yia bilong Jisas, Jisas i no wokim wanpela rong. Em i no sakim wanpela tok bilong Papa. Em i no kisim wanpela tingting nogut. Em i no mekim wanpela tok nogut. Em i no mekim wanpela pasin nogut. Olgeta taim Jisas i bihainim olgeta tok bilong Papa bilong Em. Jisas Em i stretpela stretpela Man tru.
Na God i laikim dispela kain stretpela pasin.
God i save givim dispela stretpela pasin bilong Jisas long yumi.
Taim Jisas i dai, orait God i bin transferim sin bilong sin manmeri i go long Jisas na Jisas i kisim kot bilong dispela sin na Jisas i kisim pe bilong dispela sin na Jisas i kisim hel (bel hat bilong God) bilong dispela sin.
“Krais yet i no save liklik long sin. Tasol, bilong helpim yumi, God i mekim Em i kamap sin samting. God i mekim olsem bai yumi, long wok bilong Krais, i ken i kamap stretpela manmeri bilong God.” 2 Korin 5:21.
Tasol, stil yumi sot long stretpela pasin. Olgeta samting long sait bilong sin bilong yumi Jisas i rausim na klinim pinis. Tasol yumi sot yet long stretpela pasin God i save laikim.
Na yumi bai kisim stretpela pasin we? Bai yumi kamapim dispela samting taim yumi bihainim Jisas, a? Nogat. Yumi tok pinis olsem, yumi no fit long kamapim stretpela pasin God i save laikim. Orait, yumi kisim stretpela pasin we? Yu save, God i mas givim stretpela pasin long yumi. I no gat narapela wei bilong yumi ken i kisim stretpela pasin.
Olsem na, wankain olsem God i transferim sin bilong yumi i go long Jisas, orait God i transferim stretpela pasin bilong Jisas i kam long yumi. Na taim dispela samting i kam long yumi, em nau, God i kisim bek yumi. God i lukim pe bilong sin i pinis long dai bilong Jisas, na Em i lukim stretpela pasin Jisas i bin mekim na Em i givim yumi, na Em i tokaut na kolim yumi stretpela manmeri, na long dispela mak Em i kisim bek yumi.
“Stretpela pasin God i givim manmeri em i kamap long feitful wok bilong Jisas Krais. God i save givim dispela stretpela pasin long ol manmeri i bilipim na trastim Jisas Krais. Olgeta manmeri ol i wankain tasol. Ol i manmeri bilong mekim sin, na ol i kamap sot long glori bilong God. Na God i ken i kolim ol “stretpela man” long wok Krais Jisas i bin mekim bilong baim bek manmeri. Dispela em i presen bilong God, na i kam long rot bilong grasia bilong God. God i bin salim Krais Jisas i kam, na Krais Jisas i kisim pe bilong sin na Em i dai, na blut bilong Em i kapsait bilong tekewe bel hat bilong God long sin bilong manmeri i bilipim na trastim Krais Jisas.” Rom 3:22-25.
God i transferim sin bilong yumi i go long Jisas na Jisas i kisim pe bilong sin bilong yumi na long dispela wei Em i mekim yumi fri long pe bilong sin bilong yumi. Orait, Em i mekim dispela samting pinis na God i transferim stretpela pasin bilong Jisas i kam long yumi. Na long dispela wei God i ken tokaut na kolim yumi stretpela manmeri. Na taim God i wokim ol dispela samting pinis, em nau, Em i kisim bek yumi.
Lukim Rom 1:16-17 gen. Ol dispela samting we God i transferim sin bilong yumi i go long Jisas na Em i transferim stretpela pasin bilong Jisas i kam long yumi, ol dispela samting em i gutnius bilong Krais na bilong God. Em i dispela samting em i strong bilong God bilong kisim bek manmeri i bilipim dispela gutnius.
God i wokim ol dispela samting pinis, tasol Em i no larim yumi i stap nating. Nogat. God i save opim ai na ia na bel bilong yumi, bai yumi ken i save long olgeta samting God i bin wokim bilong kisim bek yumi, na long dispela as yumi tanim bel na yumi bilipim na trastim ol dispela samting God i wokim bilong stretim yumi sin manmeri na bilong kisim bek yumi.
Olsem na, sapos God i opim ai na ia na bel bilong yu na yu bilipim na trastim ol samting God i wokim bilong stretim yu, orait yu ken i save olsem God i wokim ol dispela samting pinis bilong yu na God i kisim bek yu pinis. Na taim yu klia God i kisim bek yu pinis, em nau, yu ken i stat nau na bihainim Jisas.
Yu save? Yumi no wokim wanpela samting na God i kisim bek yumi. Nogat. God i no kisim bek yumi long pasin yumi mekim long bihainim Jisas. Nogat. God i no lukim pasin bilong bihainim Jisas na Em i kisim bek yumi. Nogat.
God i lukim olgeta feitful wok bilong Jisas tasol na Em i kisim bek yumi. Taim yumi bilipim na trastim gutnius bilong God long feitful wok bilong Jisas, orait ol dispela samting bilong feitful wok bilong Jisas em i kam long yumi. God i kisim bek yumi long dispela samting tasol. God i kisim bek yumi long feitful na stretpela wok bilong Jisas tasol.
Orait, long wanem as yumi mas bihainim Jisas?
Lukim tok bilong Jisas yet long Jon 14:15. Jisas i tok, “Sapos yupela lavim Mi tru, orait yupela bai bihainim gut ol tok bilong Mi.” Sapos yu lavim Jisas, orait yu bai bihainim olgeta tok bilong Jisas. Bihainim Jisas em i mak bilong manmeri i lavim Jisas. Ol manmeri i lavim Jisas ol i amamas long bihainim Jisas.
Na long wanem as bai yumi lavim Jisas? Dispela i klia olgeta. Yumi lavim Jisas bikos Jisas i bin mekim olgeta wok bilong sevim laip bilong yumi. Em i wokim stretpela pasin God i laikim na Em i givim dispela stretpela pasin long yumi. Na Em i kisim kot bilong yumi na pe bilong sin bilong yumi bilong yumi bai fri long pe bilong sin. Jisas i lusim laip bilong Em bilong sevim laip bilong yumi i bilipim na trastim Em. Long wok bilong Jisas tasol, God i bin kisim bek yumi.
Na long dispela as tasol, yumi i tanim bel na i bilipim na trastim feitful wok bilong Jisas, yumi save lavim Jisas na yumi gat bikpela amamas na bikpela laik long bihainim olgeta tok bilong Jisas.
Las toktok.
Pastaim yumi bin skelim 2-pela toktok.
Yumi bihainim Jisas pastaim, na bihain Jisas i ken i lukim pasin bilong yumi long bihainim Em na Em i ken i laikim yumi na kisim bek yumi.
Jisas i mekim wok, na long wok Jisas i bin mekim God i kisim bek yumi, na bihain long God i kisim bek yumi pinis, orait yumi bihainim Jisas.
Nau yumi klia olsem, tok namba 2 i tru olgeta. God i kisim bek yumi long wok bilong Jisas na long dispela as yumi lavim God na lavim Jisas na yumi laik bihainim Jisas.
Yumi no bihainim Jisas bai Jisas i ken i amamas long yumi na kisim bek yumi. Nogat tru. Yumi bihainim Jisas bikos Jisas i bin mekim wok inap pinis na God i kisim bek yumi pinis. Olsem na, long dispela as yumi amamas tru long Jisas na yumi lavim Em na yumi wok hat long bihainim olgeta tok bilong Em.
Dispela wei em i rait wei bilong bihainim Jisas.
Em tasol.
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn lus_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn